Dillon boulkonsultant vir SA vroue | Netwerk24
Deur Johann de Jager 27 Julie 2020 12:47
'n Franchise-rekordhouer sal die Suid-Afrikaanse krieketvroue vandeesweek op hul oefenkamp in Pretoria met hul voorbereiding bystaan.
Dillon du Preez (38), voormalige veelsydige voorslagbouler van die Knights, is gevra om 'n boulkonsultant te wees by die hoëprestasiegroep se eerste kamp, wat Maandag begin het.
Die kamp het begin sonder drie betrokkenes nadat spelers en ondersteuningspersoneel soos vereis vir die koronavirus getoets is.
Dillon du Preez / Foto: Gallo Images
Du Preez is voorlopig net vir die eerste week betrokke, het 'n woordvoerder van Krieket Suid-Afrika gesê.
Die tweede oefenkamp begin op 16 Augustus ter voorbereiding vir die Protea-vroue se beoogde toer na Engeland in September.
Du Preez se 55 paaltjies in 'n seisoen is die rekord in die plaaslike meerdaagse franchise-reeks. Dit sal so in die rekordboeke bly staan omdat die formaat van die reeks verander het.
Hy het op sy dag Suid-Afrika in die sesse-toernooi in Hongkong verteenwoordig. Hy het in die Indiese Premierliga vir die Royal Challengers Bangalore en graafskapkrieket vir Leicestershire in Engeland gespeel.
Du Preez is afrigter van Vrystaat se junior en akademiespanne. Hy gaan ook Athens Tiger volgende jaar in Griekeland se Premierliga afrig.